ઉના શહેર ગની માર્કેટ વિસ્તારમાં આવેલ પી.શૈલેષ નામની આંગડીયા પેઢીના કર્મચારી વિષ્ણુભાઈ બબાભાઈ પટેલ શુક્રવારે બપોરે ત્રણ વાગ્યાના અરસામાં રોકડ તથા પાર્સલ ભરેલો થેલો લઈ પોતાની બાઈક ઉપર ઉનાથી ટીંબી જવા નીકળ્યા હતા. આ દરમિયાન નેશનલ હાઈ-વે ઉપર નજીક એક બાઈક ઉપર ટ્રીપલ સ્વારીમાં આવેલ શખ્સોએ તેનો પીછો કર્યો હતો તથા આ કર્મચારીને ધક્કો મારી બાઈક ઉપરથી નીચે પછાડી દીધા હતા. વિષ્ણુભાઈ કંઈ સમજે તે પહેલાં તેની પાસે રહેલો થેલો ઝૂંટવીને ત્રણેય લૂંટારા ભાગી ગયા હતા. આ થેલામાં રોકડ રકમ તથા ૩ લાખના હિરાના પાર્સલ સહિત કુલ ૧૩ લાખથી વધુનો મુદ્દામાલ હતો જેની લૂંટ થઈ છે.